S'obri la convocatòria per optar al procediment del sorteig dels horts urbans
27 d’abril 2022

![](/media/a1wdowwh/c1-huertos-urbanos.jpg?width=850&height=566.9886363636364)

El Consell Agrari de Sagunt obri la convocatòria per al procediment del sorteig dels horts urbans. Està dirigida a veïns i veïnes en general i es poden presentar les sol·licituds fins al dia 20 de maig.

Durant esta convocatòria es concediran un total de 23 parcel·les, que s'atorguen per un termini de dos anys, amb pròrroga d'un any més (tres en total). Les autoritzacions seran gratuïtes, sense perjudici de les despeses que ocasiona el manteniment, conservació i reposició dels elements d'ús comú, que seran a càrrec de les persones autoritzades finals de l'explotació.

Així mateix, els usuaris i usuàries que obtinguen l'autorització seran equitativament responsables de l'abonament d'aquells ingressos de dret públic municipals que es reporten per la prestació de servicis de proveïment d'aigua per a reg, així com qualssevol altre que es contracte, com ara l'assegurança de les instal·lacions, etcètera.

![](/media/emzl5grv/img_3745.jpg?width=288&height=192&mode=max)La presidenta del Consell Agrari, Ana María Quesada, ha explicat que «**estem començant a treballar, des de l'any passat, intentant fer extensiu i conscienciar la població sobre la finalitat d'estos horts urbans, que és que aquelles persones que vulguen produir els aliments que menjaran, és a dir per al seu autoconsum, tinguen eixa oportunitat**». A més, ha explicat que l'any passat, les persones adjudicatàries van comentar la necessitat d'alguna actuació de millora, respecte a la invasió dels conills en els camps, «**i està prevista fer-la enguany i ja està en el pressupost.** També ha posat l'accent, que aquelles persones que es presenten per a sol·licitar estes parcel·les **«tinguen molt present que l'objectiu és l'autoproducció d'aliments per al consum a casa i amb la família, que cap altre objecte té cabuda en estes parcel·les**».

Les parcel·les estan emplaçades en el polígon 88 del terme municipal de Sagunt, situat dins del Macrosector VII de Sagunt, en el sud del qual està situat el polígon industrial SEPES. El recinte municipal que alberga els horts urbans es troba separat del citat polígon industrial per l'avinguda Albert Einstein i s'emplaça al costat del ‘Bosc dels Xiquets’. Existixen un total de 140 parcel·les que compten cadascuna amb 90 m² aproximadament.

L'autorització demanial i el règim jurídic dels horts urbans ve regulada per l'Ordenança Municipal aprovada pel Ple de l'Ajuntament de Sagunt en sessió ordinària de 25 de novembre de 2010.

D'altra banda, Quesada ha assenyalat que «**estem demanant a les persones beneficiàries que han ocupat espai de la parcel·la amb xicotetes casetes, que tenen elements que no corresponen amb un hort urbà, corregisquen esta situació ja que això no té cabuda en estes parcel·les**». A més, ha animat a la ciutadania de Sagunt a  optar a estes parcel·les si el seu objectiu és «**produir per a casa**».

Per a més informació sobre esta convocatòria, es pot consultar la web municipal a través d'este enllaç: https://www.aytosagunto.es/es/ayuntamiento/organismos-autonomos-y-empresas-municipales/consell-local-agrari/huertos-urbanos/.

Quant al procediment per a presentar sol·licituds, a la pròpia instància s'haurà d'aportar declaració jurada de no patir incapacitat física que impedisca el treball hortícola, així com certificat d'empadronament familiar o model d'autorització de consulta sobre este assumpte, donada la dificultat per a aconseguir el document provocada per la COVID-19.

Després de les comprovacions oportunes, es dictarà la resolució aprovant la llista provisional d'admesos i exclosos en el procediment públic i s'atorgarà un termini de 10 dies per a esmena. Transcorregut el mateix, i analitzades si escau les al·legacions, s'aprovarà la llista definitiva amb la data, hora i lloc del sorteig públic.

Una vegada realitzat el sorteig, es farà públic el resultat i en el llistat s'inclouran les persones que queden en llista d'espera. D'igual manera, es prepararan les actes d'autorització (possessió) i les persones interessades signaran una autorització de consulta de dades tributàries, atés que no poden tindre deutes amb l'Ajuntament de Sagunt per a accedir a l'ús i gaudi dels horts urbans.

![](/media/gnddegde/c2-huertos-urbanos.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/s-obri-la-convocatoria-per-optar-al-procediment-del-sorteig-dels-horts-urbans/ "Facebook")
*   [](http://twitter.com/share?url=https://aytosagunto.es/va/actualitat/s-obri-la-convocatoria-per-optar-al-procediment-del-sorteig-dels-horts-urbans/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/s-obri-la-convocatoria-per-optar-al-procediment-del-sorteig-dels-horts-urbans/ "Linked In")
*   [](mailto:?body=https://aytosagunto.es/va/actualitat/s-obri-la-convocatoria-per-optar-al-procediment-del-sorteig-dels-horts-urbans/)